Is-Segretarju tal-Kumitat tal-Kummissjoni Ekonomika għall-Ewropa tan-Nazzjonijiet Magħquda, Gulnara Roll, faħħret lill-Gvern għat-tfassil tas-sistema nazzjonali ta' housing. Is-sinjura Roll kienet qed titkellem waqt konferenza organizzata mill-Ministeru għall-Akkomodazzjoni Soċjali u n-Nazzjonijiet Magħquda li kienet segwita minn aktar minn ħamsin stakeholder lokali u internazzjonali. Waqt konferenza organizzata mill-Ministeru għall-Akkomodazzjoni Soċjali u n-Nazzjonijiet Magħquda, is-Segretarju tal-Kumitat tal-Kummissjoni Ekonomika għall-Ewropa tan-Nazzjonijiet Magħquda, Gulnara Roll kellha kliem ta' tifħir għall-ħidma li qed iwettaq il-Gvern fis-settur tal-housing f'Malta, b'mod partikolari fis-sistema nazzjonali ta' housing. Is-sinjura Roll qalet li d-dar hi importanti għal kull wieħed u waħda minna u sostniet li dan ħareġ iżjed ċar matul l-imxija tal-coronavirus. Qalet li hu kruċjali li Malta jkollha sistema ta' housing li tassigura l-għaqda soċjali b'mod partikolari għal gruppi vulnerabbli fis-soċjetà. Il-Ministru għall-Akkomodazzjoni Soċjali, Roderick Galdes qal li din il-konferenza hi opportunità unika għal Malta. Sostna li hu importanti li l-Gvern jagħraf l-esperjenzi differenti tal-familji sabiex is-sistema li qed jiddisinja l-Gvern tkun tindirizza l-bżonnijiet tal-ġurnata. "Malta għaddejja mill-ikbar investiment ta' housing fl-aħħar 40 sena u allura hu meħtieġ li mhux biss insaħħu l-politika tagħna, il-policies tagħna, imma nupdatejawhom skont l-esiġenzi wkoll. Il-fatt li qed nikkollaboraw man-Nazzjonijiet Uniti biex nesperjenzaw ukoll dak li qed jiġri madwarna, f'pajjiżi oħrajn, kif qed jihhandlejaw pajjiżi oħrajn deċiżjonijiet relatati mas-settur tal-housing, Malta tkun tista' mhux biss tibqa' konformi, imma wkoll twettaq deċiżjonijiet li hemm bżonnhom f'settur bħal dan." L-awtriċi ewlenija tal-inizjattiva Housing 2030, Julie Lawson, qalet li permezz ta' sistema nazzjonali ta' housing, Malta se tassigura li ċ-ċittadini jkollhom dar xierqa għalihom. Sostniet li sistema nazzjonali ta' housing tinvolvi stakeholders differenti li jiffukaw fuq l-immanġġjar tal-art, tal-finanzi, materjal ta' kostruzzjoni, u propjetà.